ΑΝΑΚΟΙΝΩΣΗ ΤΗΣ ΕΠΙΤΡΟΠΗΣ ΠΡΟΣ ΤΟ ΕΥΡΩΠΑΪΚΟ ΚΟΙΝΟΒΟΥΛΙΟ σύμφωνα με το άρθρο 251, παράγραφος 2, δεύτερο εδάφιο της συνθήκης EK σχετικά με την την κοινή θέση του Συμβουλίου της 5.6.2000 σχετικά με την πρόταση για απόφαση του Ευρωπαϊκού Κοινοβουλίου και του Συμβουλίου που τροποποιεί την απόφαση αριθ. 1692/96/ΕΚ όσον αφορά τους θαλάσσιους λιμένες, τους λιμένες εσωτερικής ναυσιπλοΐας και τους τερματικούς σταθμούς διατροπικών μεταφορών, καθώς επίσης και το έργο αριθ. 8 του παραρτήματος III

1. ΙΣΤΟΡΙΚΟ

Στις 10 Δεκεμβρίου 1997 η Επιτροπή ενέκρινε πρόταση για απόφαση του Ευρωπαϊκού Κοινοβουλίου και του Συμβουλίου που τροποποιεί την απόφαση αριθ. 1692/96/ΕΚ όσον αφορά τους θαλάσσιους λιμένες, τους λιμένες εσωτερικής ναυσιπλοΐας και τους τερματικούς σταθμούς διατροπικών μεταφορών, καθώς επίσης και το έργο αριθ. 8 του Παραρτήματος III (COM (1997)681 τελικό - 1997/0358/COD).

Στις 10 Μαρτίου 1999 το Ευρωπαϊκό Κοινοβούλιο εξέδωσε γνώμη σχετικά με την πρόταση, σε πρώτη ανάγνωση. Με την ευκαιρία αυτή ενέκρινε 13 τροπολογίες που περιλαμβάνουν τουλάχιστον 22 τροποποιήσεις.

Απαντώντας στη γνώμη του Ευρωπαϊκού Κοινοβουλίου, η Επιτροπή υπέβαλε τροποποιημένη πρόταση για απόφαση στο Ευρωπαϊκό Κοινοβούλιο και το Συμβούλιο στις 17 Ιουνίου 1999 (COM (1999) 277 τελικό).

Η Οικονομική και Κοινωνική Επιτροπή εξέδωσε γνώμη στις 29 Απριλίου 1998.

Η Επιτροπή των Περιφερειών εξέδωσε γνώμη στις 17 Σεπτεμβρίου 1998.

Το Συμβούλιο ενέκρινε την κοινή θέση στις 5 Ιουνίου 2000 ομοφώνως.

2. ΣΤΟΧΟΣ ΤΗΣ ΠΡΟΤΑΣΗΣ ΤΗΣ ΕΠΙΤΡΟΠΗΣ

Στόχος της τροποποιημένης πρότασης είναι η συμπλήρωση της απόφασης αριθ. 1692/96/ΕΚ περί των κοινοτικών προσανατολισμών για την ανάπτυξη του διευρωπαϊκού δικτύου μεταφορών (TEN-T) αποσαφηνίζοντας και ενισχύοντας τη θέση των θαλάσσιων λιμένων, των λιμένων εσωτερικής ναυσιπλοΐας και των τερματικών σταθμών διατροπικών μεταφορών στο δίκτυο.

Το πρώτο μέρος της πρότασης στοχεύει στην τροποποίηση των χαρακτηριστικών των θαλάσσιων λιμένων, των λιμένων εσωτερικής ναυσιπλοΐας και των τερματικών σταθμών διατροπικών μεταφορών που αναφέρονται στην απόφαση, υποδεικνύει κριτήρια για τον προσδιορισμό τους στο παράρτημα Ι και επιδιώκει τη βελτίωση του ορισμού των συναφών έργων κοινού ενδιαφέροντος που αφορούν τους θαλάσσιους λιμένες, τους λιμένες εσωτερικής ναυσιπλοΐας και τους τερματικούς σταθμούς διατροπικών μεταφορών του παραρτήματος ΙΙ.

Προτείνεται επίσης υποβοήθηση της ανάπτυξης των διευρωπαϊκών σιδηροδρομικών αρτηριών για εμπορευματικές μεταφορές.

Στο δεύτερο μέρος της πρότασης υπάρχει αλλαγή του ειδικού έργου αριθ. 8 του παραρτήματος III (κατάλογος των ειδικών έργων που καθορίστηκαν κατά το Ευρωπαϊκό Συμβούλιο του 1994 στο Essen) από "Αυτοκινητόδρομος Λισσαβόνα-Valladolid" σε "Πολυτροπική ζεύξη Πορτογαλίας/Ισπανίας με την υπόλοιπη Ευρώπη", όπως ζητήθηκε από τις κυβερνήσεις της Πορτογαλίας και της Ισπανίας και υιοθετήθηκε από το Ευρωπαϊκό Συμβούλιο του Δουβλίνου, τον Δεκέμβριο του 1996.

Κατά τα λοιπά παρέμεινε αναλλοίωτο το κείμενο της απόφασης 1692/96/EC.

3. σχολιασμοσ τησ κοινησ θεσησ

3.1. Γενικά σχόλια

Στο σύνολό της η κοινή θέση του Συμβουλίου ακολουθεί την κύρια ιδέα και δομή της πρότασης της Επιτροπής. Ωστόσο, προχωρεί σε πολλές τροποποιήσεις των προτεινόμενων διατάξεων για τους λιμένες εσωτερικής ναυσιπλοΐας και τους θαλάσσιους λιμένες, ενώ δεν υποστηρίζει τα τμήματα που αφορούν τους τερματικούς σταθμούς διατροπικών μεταφορών και τις διευρωπαϊκές σιδηροδρομικές αρτηρίες για εμπορευματικές μεταφορές.

Το Συμβούλιο αποδέχθηκε στο σύνολό τους ή εν μέρει 11 από τις τροποποιήσεις που περιλαμβάνονται στις 13 τροπολογίες του Ευρωπαϊκού Κοινοβουλίου. Έξι εξ αυτών συμπεριελήφθησαν στην κοινή θέση στο σύνολό τους ή με το ίδιο νόημα.

Η Επιτροπή αποδέχθηκε 11 από τις τροπολογίες του Ευρωπαϊκού Κοινοβουλίου, οι οποίες εμφανίζονται στην τροποποιημένη πρόταση της Επιτροπής (COM (1999) 277 τελικό) της 17/6/1999. Εξ αυτών, το Συμβούλιο αποδέχθηκε τέσσερις.

Το Συμβούλιο υιοθέτησε την κοινή θέση ομόφωνα. Η Επιτροπή αποδέχθηκε τις τροποποιήσεις στη διάταξη για τους θαλάσσιους λιμένες και τους λιμένες εσωτερικής ναυσιπλοΐας, καθώς και την απόρριψη των διευρωπαϊκών αρτηριών για εμπορευματικές μεταφορές στο πνεύμα ενός συνολικού συμβιβασμού. Ωστόσο, η Επιτροπή διατύπωσε τη διαφωνία της στα πρακτικά, επειδή δεν συμπεριελήφθη το τμήμα για τους σταθμούς διατροπικών μεταφορών.

3.2. Τύχη των τροπολογιών που ενέκρινε το Ευρωπαϊκό Κοινοβούλιο σε πρώτη ανάγνωση.

(α) Τροπολογίες οι οποίες έγιναν δεκτές από την Επιτροπή και συμπεριελήφθησαν ή ελήφθησαν υπόψη στην κοινή θέση

Τροπολογία 4 (άρθρο 12 παράγραφος 2 απόφαση αριθ. 1692/96/ΕΚ)

Η Επιτροπή αποδέχθηκε την διαγραφή του κριτηρίου του σημείου γ, το οποίο θα μπορούσε μόνο να ισχύσει σε λίγες αμελητέες περιπτώσεις. Το Συμβούλιο έλαβε επίσης υπόψη την εν λόγω διαγραφή στην κοινή θέση.

Τροπολογία 10 (παράρτημα II, τμήμα 5 παράγραφος 3)

Η Επιτροπή συμφώνησε σε αναφορά σχετικά με "άλλα νοήμονα συστήματα διαχείρισης της κυκλοφορίας εμπορευμάτων και επιβατών". Το Συμβούλιο αποδέχθηκε επίσης την προσθήκη.

Τροπολογία 11 (παράρτημα II, τμήμα 5 παράγραφος 4)

Η Επιτροπή συμφώνησε με τη διαγραφή, εφόσον με την τροπολογία επιδιώκεται η απάλειψη των "ειδικών προϋποθέσεων" όσον αφορά την επιλεξιμότητα των λιμενικών έργων για χρηματοδοτική ενίσχυση από την Κοινότητα. Το Συμβούλιο έλαβε επίσης υπόψη την διαγραφή του εν λόγω όρου στην κοινή θέση.

Τροπολογία 13 (παράρτημα III, αριθ. 8)

Η Επιτροπή συμφώνησε σε ακριβέστερη περιγραφή των διάφορων στοιχείων του ειδικού έργου αριθ. 8 και αποδέχθηκε την τροπολογία του Ευρωπαϊκού Κοινοβουλίου.

Το Συμβούλιο αποφάσισε επίσης να συμπεριλάβει την εν λόγω περιγραφή στην κοινή θέση.

β) Τροπολογίες οι οποίες έγιναν δεκτές από την Επιτροπή αλλά δεν συμπεριελήφθησαν στην κοινή θέση.

Τροπολογίες 1, 2 και 7 (άρθρο 10 παράγραφος 4, παράρτημα II, τμήμα 3)

Η Επιτροπή συμμερίζεται την ανησυχία του Κοινοβουλίου όσον αφορά την αναφορά σε "διευρωπαϊκές σιδηροδρομικές αρτηρίες για εμπορευματικές μεταφορές" και επαναδιατύπωσε τις διατάξεις διασαφηνίζοντας ότι (εντός του υφισταμένου πλαισίου) το επίκεντρο παραμένει η ανάπτυξη της υποδομής των διευρωπαϊκών σιδηροδρομικών αρτηριών για εμπορευματικές μεταφορές και όχι η ανάπτυξη της υπηρεσίας αυτής καθ'εαυτής.

Το Συμβούλιο δεν αποδέχθηκε την επαναδιατύπωση. Η Επιτροπή αποδέχθηκε να μη συμπεριληφθεί η αναφορά, στο πνεύμα ενός συνολικού συμβιβασμού.

Τροπολογία 4 (άρθρο 12 παράγραφος 2 απόφαση αριθ. 1692/96/ΕΚ

Η Επιτροπή αποδέχθηκε το μέρος του τμήματος που αναφέρεται στο άρθρο 299, αρ. 2 της συνθήκης ΕΚ όσον αφορά τα νησιά σε εξόχως απόκεντρες περιοχές. Η Επιτροπή έλαβε ωστόσο υπόψη ότι στο άρθρο 154 παράγραφος 2 (πρώην άρθρο 129 Β) τονίζεται η ανάγκη να συνδεθούν οι νησιωτικές και οι περιφερειακές περιοχές. Πρότεινε επομένως να συμπεριληφθούν επίσης οι νησιωτικοί λιμένες (και αυτοί που συνδέουν την ηπειρωτική χώρα με τα νησιά), υπό την προϋπόθεση ότι ανταποκρίνονται στο όριο των 200.000 επιβατών για εσωτερικά και διεθνή ταξίδια και ότι η απόσταση μεταξύ των αντίστοιχων λιμένων είναι μεγαλύτερη από 5 χιλιόμετρα.

Σε αντίθεση με τα ανωτέρω, το Συμβούλιο ενέκρινε την ακόλουθη διαφορετική προσέγγιση :

Η κοινή θέση ακολουθεί παρόμοια προσέγγιση με αυτή που υιοθετήθηκε για τους αερολιμένες στο τμήμα 6 των κατευθυντηρίων γραμμών, δεδομένου ότι προσέθεσε ορισμένα κριτήρια επιλεξιμότητας όχι στο διατακτικό του άρθρου 12, αλλά στο παράρτημα ΙΙ τμήμα 5 (κριτήρια και προδιαγραφές για έργα κοινού ενδιαφέροντος) όπου περιλαμβάνονται:

1) Ταξινόμηση των θαλάσσιων λιμένων σε τρεις κατηγορίες:

- Κατηγορία A : θαλάσσιοι λιμένες οι οποίοι διακινούν άνω του 1 εκατομμυρίου τόνους εμπορευμάτων ή των 200.000 επιβατών (σε εσωτερικά και διεθνή ταξίδια) ετησίως,

- Κατηγορία Β : θαλάσσιοι λιμένες που διακινούν μεταξύ 500.000 και 999.999 τόνους εμπορεύματα ή 100.000 και 199.999 επιβατών ετησίως,

- Κατηγορία Γ : όλοι οι νησιωτικοί θαλάσσιοι λιμένες οι οποίοι δεν εμπίπτουν στην κατηγορία A ή B.

Μόνο οι λιμένες της κατηγορίας A θα παρουσιάζονται σε ενδεικτικούς χάρτες στο παράρτημα I.

2) Πίνακας στον οποίο καθορίζονται οι προδιαγραφές τις οποίες πρέπει να πληροί ένα έργο προκειμένου να θεωρηθεί κοινού ενδιαφέροντος και ο οποίος κατατάσσει τους διάφορους τύπους έργων στις τρεις κατηγορίες λιμένων.

Η Επιτροπή αποδέχεται αυτή την αλλαγή. Οι λιμένες της κατηγορίας Α αντιστοιχούν σε μεγάλο βαθμό στους λιμένες τους οποίους προσδιόρισε η Επιτροπή στην πρότασή της. Η ταξινόμηση των λιμένων και η κατανομή αντίστοιχων τύπων έργων όχι μόνο επιτρέπει στα έργα για τους σημαντικότερους λιμένες (κατηγορία Α) να θεωρηθούν ως επιλέξιμα έργα κοινού ενδιαφέροντος, αλλά επιτρέπει επίσης να ληφθούν κατάλληλα μέτρα για μικρότερους λιμένες, ιδίως για λιμένες σε νήσους και εξόχως απόκεντρες περιοχές.

Οι προδιαγραφές των έργων κοινού ενδιαφέροντος που αφορούν τους θαλάσσιους λιμένες συμμορφούνται με την πρόταση της Επιτροπής. Η Επιτροπή δύναται επομένως να συμφωνήσει με την λύση που υιοθετείται στην κοινή θέση.

Τροπολογία 5 (άρθρο 14 παράγραφος 1 απόφαση αριθ. 1692/96/ΕΚ

Η Επιτροπή συμφώνησε να συμπεριληφθεί ο όρος "συντομότερη δυνατή αρχική ή/και τελική διαδρομή οδικής μεταφοράς" στο άρθρο 14 παράγραφος 1 πρώτο εδάφιο. Συμφώνησε επίσης να συμπεριληφθούν τα "δρομολόγια μεταφορών" ως ένας δυνατός τρόπος για διατροπική μεταφορά, καθώς και με τον ορισμό των διατροπικών μεταφορών ως "συνδυασμένες μεταφορές τυποποιημένων ενοτήτων φορτίου (εμπορευματοκιβώτια, ρυμουλκούμενα οχήματα, κινητά αμαξώματα, κλπ.)".

Το Συμβούλιο αρνήθηκε να τροποποιήσει το τμήμα των κατευθυντηρίων γραμμών που αναφέρεται στους διατροπικούς τερματικούς σταθμούς. Σε αυτό το σημείο η Επιτροπή εξέφρασε τη διαφωνία της (βλέπε σημείο 3.3).

Τροπολογία 8 (παράρτημα II, τμήμα 4)

Η Επιτροπή αποδέχτηκε την αλλαγή διατύπωσης στον αριθ. 3 της τροπολογίας και πρότεινε να διαρθρωθούν οι κατηγορίες των έργων των λιμένων εσωτερικής ναυσιπλοΐας όπως και οι θαλάσσιοι λιμένες του τμήματος 5.

Το Συμβούλιο διατήρησε το υφιστάμενο κείμενο των κατευθυντηρίων γραμμών. Η Επιτροπή είναι σε θέση να αποδεχθεί αυτό το σημείο, δεδομένου ότι η προτεινόμενη αλλαγή είναι φραστικού χαρακτήρα.

Τροπολογία 9 (παράρτημα II, τμήμα 5)

Η Επιτροπή αποδέχθηκε την αντικατάσταση του όρου "τα λιμενικά και συναφή έργα κοινού ενδιαφέροντος" από τον όρο "τα έργα υποδομής εντός του λιμένος ή τα σχετικά με το λιμένα" στην πρώτη πρόταση της παραγράφου 2.

Σύμφωνα με τη διατύπωση του παραρτήματος II τμήμα 6 (Αερολιμένες) των κατευθυντηρίων γραμμών, το Συμβούλιο επαναδιατύπωσε τον όρο ως "έργα κοινού ενδιαφέροντος σχετικά με το δίκτυο του θαλάσσιου λιμένα". Η Επιτροπή είναι σε θέση να αποδεχθεί αυτή την φραστική αλλαγή, ιδίως στο πλαίσιο της νέας προσέγγισης που ακολουθεί το Συμβούλιο για τους θαλάσσιους λιμένες (βλέπε ανωτέρω τροπολογία 4).

Τροπολογία 12 (Παράρτημα II, τμήμα 7)

Η Επιτροπή αποδέχθηκε την τροπολογία του Ευρωπαϊκού Κοινοβουλίου, δεδομένου ότι παρέχει σαφήνεια ως προς την επιλεξιμότητα των έργων σε συνδυασμό με τα κέντρα μεταφόρτωσης για συνδυασμένες μεταφορές.

Το Συμβούλιο δεν την ενσωμάτωσε, καθώς δεν επιθυμεί να τροποποιήσει το τμήμα των κατευθυντηρίων γραμμών που αφορά τους διατροπικούς τερματικούς σταθμούς. Επ'αυτού η Επιτροπή διαφώνησε (βλέπε σημείο 3.3).

γ) Τροπολογίες οι οποίες δεν έγιναν δεκτές από την Επιτροπή, αλλά συμπεριελήφθησαν στην κοινή θέση

Τροπολογία 3 (άρθρο 11 παράγραφος 3) απόφαση αριθ. 1692/96/ΕΚ

Η Επιτροπή δεν ενσωμάτωσε το προτεινόμενο κριτήριο επιλεξιμότητας των 500.000 τόνων χύδην φορτίου ετησίως για λιμένες εσωτερικής ναυσιπλοΐας στην τροποποιημένη της πρόταση. Κατά την άποψή της, η ανάπτυξη του διευρωπαϊκού δικτύου μεταφορών θα πρέπει να επικεντρωθεί στην ανάπτυξη τω πολυτροπικών μεταφορών και, επομένως, οι λιμένες εσωτερικής ναυσιπλοΐας θα πρέπει να οριστούν, κατ'αρχήν, ως σημεία διασύνδεσης για διατροπικές μεταφορές εμπορευμάτων.

Αντιθέτως, το Συμβούλιο αποδέχθηκε την κεντρική ιδέα της τροπολογίας του Κοινοβουλίου και προσέθεσε το κριτήριο των χύδην εμπορευμάτων στην κοινή θέση, θέτοντας ωστόσο ως ελάχιστο όριο μόνο τους 300.000 τόνους χύδην εμπορευμάτων ετησίως.

Στο πνεύμα ενός συνολικού συμβιβασμού η Επιτροπή αποδέχθηκε την κοινή θέση, παρόλο που αυτό σημαίνει ότι θα συμπεριληφθούν τουλάχιστον 200 πρόσθετοι λιμένες που διακινούν χύδην εμπορεύματα στο τμήμα του διευρωπαϊκού δικτύου που συνίσταται στους λιμένες εσωτερικής ναυσιπλοΐας.

Τροπολογία 6 (παράρτημα Ι, τμήμα 4)

Η Επιτροπή δεν επιθυμεί επί του παρόντος να αλλάξει την λεζάντα των χαρτών, ούτως ώστε να παρουσιάζουν επίσης τους λιμένες εσωτερικής ναυσιπλοΐας οι οποίοι εκπληρώνουν λειτουργίες θαλάσσιων λιμένων ή οι οποίοι διακινούν χύδην εμπορεύματα. Η Επιτροπή είναι της γνώμης ότι τέτοιου είδους ενδείξεις επί των χαρτών πρέπει να εξετάζονται κατά την γενική αναθεώρηση των κατευθυντήριων γραμμών.

δ) Τροπολογίες οι οποίες δεν έγιναν δεκτές από την Επιτροπή και δεν συμπεριελήφθησαν στην κοινή θέση.

Η τροπολογία (αριθ. 1) δεδομένου ότι απορρίπτει την ιδέα του Λευκού Βιβλίου για την αναθεώρηση των κατευθυντηρίων γραμμών για τα TEN και ότι ορίζονται στρατηγικές μελέτες εκτίμησης των περιβαλλοντικών επιπτώσεων για τους λιμένες και τους τερματικούς σταθμούς διατροπικών μεταφορών.

Η τροπολογία (αριθ. 4) που περιλαμβάνει κριτήρια επιλογής για θαλάσσιους λιμένες τα οποία είναι υπερβολικά περιοριστικά (σύνδεση με διαδρομή των TEN, αύξηση του ελάχιστου ορίου φορτίου).

Η τροπολογία (αριθ. 6) με την οποία προστίθενται επιπλέον συνδέσεις εσωτερικών πλωτών οδών στα σχέδια του δικτύου του παραρτήματος Ι.

Οι τροπολογίες (αριθ. 8, 9) με τις οποίες παρέχεται υπερβολικά λεπτομερής ορισμός της λιμενικής υποδομής.

Οι τροπολογίες (αριθ. 8, 11) με τις οποίες επιδιώκεται η εισαγωγή της έννοιας της λιμενικής υπερδομής.

Οι λόγοι για τους οποίους η Επιτροπή απέρριψε τις ανωτέρω τροπολογίες έχουν ήδη διατυπωθεί στο έγγραφο της Επιτροπής σχετικά με την παρακολούθηση της γνώμης του Κοινοβουλίου (εγώ. SP (1999)1454) και δεν χρειάζεται να ανακεφαλαιωθούν στο παρόν πλαίσιο.

3.3 Διατάξεις που προτάθηκαν από την Επιτροπή, αλλά δεν έγιναν δεκτές από το Συμβούλιο στην κοινή θέση

Υπό το φως του στόχου προώθησης των διατροπικών μεταφορών που θέτουν οι κατευθυντήριες γραμμές για τα TEN, η Επιτροπή πρότεινε να διευκρινιστεί και να ενδυναμωθεί η θέση, όχι μόνο των θαλασσίων λιμένων και των λιμένων εσωτερικής ναυσιπλοίας, αλλά και των τερματικών σταθμών διατροπικών μεταφορών. Οι τερματικοί σταθμοί διατροπικών μεταφορών αποτελούν προϋπόθεση για την εναλλαγή μεταξύ διαφορετικών τρόπων μεταφοράς, ιδίως σιδηροδρομικής και οδικής μεταφοράς, και συνεπώς επιτελούν παρόμοιες λειτουργίες στο δίκτυο με αυτές που επιτελούν οι θαλάσσιοι λιμένες στις ακτές. Η Επιτροπή πρότεινε συνεπώς να συμπληρωθεί το δίκτυο των συνδυασμένων μεταφορών, όπως καθορίστηκε στις κατευθυντήριες γραμμές για τα TEN, με σιδηροδρομικούς/οδικούς τερματικούς σταθμούς εφοδιασμένους με εξοπλισμό μεταφόρτωσης για τη διακίνηση διατροπικών μονάδων και οι οποίοι παρουσιάζουν σαφή τεκμήρια κυκλοφοριακού δυναμικού. Βάσει των εν λόγω κριτηρίων, η Επιτροπή προσδιόρισε στην πρότασή της 210 τερματικούς σταθμούς διατροπικών μεταφορών.

Στην επεξηγηματική του δήλωση για τη νομοθετική πρόταση (έγγρ. PE 229.595/fin) το Ευρωπαϊκό Κοινοβούλιο δήλωσε ότι επικροτεί τη θεώρηση της Επιτροπής : "Είναι εύλογο να συμπεριληφθούν οι λιμένες εσωτερικής ναυσιπλοΐας και οι τερματικοί σταθμοί διατροπικών μεταφορών, δεδομένου ότι οι θαλάσσιοι λιμένες και τα σημεία διασύνδεσης στην ενδοχώρα αλληλοεπηρεάζονται και συνιστούν επίσης σημαντικό παράγοντα στην ανάπτυξη των διατροπικών μεταφορών." (σελ. 15)

Το Συμβούλιο αποφάσισε να μην δεχθεί τις τροπολογίες που πρότεινε η Επιτροπή όσον αφορά τους τερματικούς σταθμούς διατροπικών μεταφορών.

Κατά συνέπεια, η Επιτροπή κατέθεσε την ακόλουθη δήλωση στα πρακτικά του Συμβουλίου:

"Η Επιτροπή σημειώνει την ομόφωνη συμφωνία του Συμβουλίου για κοινή θέση. Εκφράζει τη λύπη της επειδή η κοινή θέση δεν περιλαμβάνει το τμήμα της πρότασης που αφορά τους τερματικούς σταθμούς διατροπικών μεταφορών, δεδομένης της σημασίας που αποδίδεται στην ανάπτυξη των συνδυασμένων μεταφορών και λαμβάνοντας υπόψη ότι το Ευρωπαϊκό Κοινοβούλιο υποστήριξε αυτό το σημείο σε πρώτη ανάγνωση. Διατηρεί επομένως το δικαίωμα να επανέλθει σε αυτή την πτυχή σε δεύτερη ανάγνωση".

4. Συμπεράσματα

Η Επιτροπή συμφωνεί με την κοινή θέση αφού η τελευταία στηρίζεται στην κεντρική ιδέα της πρότασης της Επιτροπής, ιδίως όσον αφορά τις διατάξεις για τους θαλάσσιους λιμένες. Η Επιτροπή επιμένει ωστόσο στην πρότασή της όσον αφορά το τμήμα σχετικά με τους τερματικούς σταθμούς διατροπικών μεταφορών, το οποίο υποστηρίζεται επίσης από το Ευρωπαϊκό Κοινοβούλιο, αλλά δεν συμπεριελήφθη στην κοινή θέση.